นายกรัฐมนตรี เตรียมเยือนภูฏานกระชับความสัมพันธ์ เพิ่มพูนการค้า การลงทุน ขณะที่ กบง.ตรึงราคาก๊าซ LPG อยู่ที่ราคา 363 บาทต่อถัง 15 กิโลกรัม
นายกรัฐมนตรี เตรียมเยือนภูฏานกระชับความสัมพันธ์ เพิ่มพูนการค้า การลงทุน ขณะที่ กบง.ตรึงราคาก๊าซ LPG อยู่ที่ราคา 363 บาทต่อถัง 15 กิโลกรัม

พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ กล่าวว่า ระหว่างวันที่ 19 – 20 ก.ค. 2561 มีกำหนดการเดินทางเยือนราชอาณาจักรภูฏานอย่างเป็นทางการ ซึ่งเป็นการกระชับความสัมพันธ์และขยายความร่วมมือด้านต่างๆ ซึ่งวันนี้ความร่วมมือระหว่างไทยกับนานาประเทศอยู่ในเกณฑ์ที่ดี เป็นที่น่าพึงพอใจ มีการตอบรับด้านการค้า การลงทุน ในโอกาสนี้ขอบคุณในการแก้ไขปัญหาของทุกภาคส่วนเกี่ยวกับปัญหาภัยพิบัติในช่วงที่ผ่านมา ถือเป็นทั้งวิกฤตและโอกาส ทั้งกรณีทีมฟุตบอลหมูป่าติดถ้ำหลวง และการช่วยเหลือผู้ประสบภัยเรือล่มที่ภูเก็ต ซึ่งต้องมาทบทวนกระบวนการทั้งหมดในภาพรวม ดังนั้นจึงต้องขอความร่วมมือผู้ประกอบการและเจ้าหน้าที่ รวมถึงขอบคุณสาธารณรัฐประชาชนจีนที่เข้าใจและเห็นถึงความเอาใจใส่ของรัฐบาลในการแก้ปัญหา

ส่วนความกังวลในการรักษาเสถียรภาพราคาพลังงาน หลังกองทุนน้ำมันเชื้อเพลิงในบัญชีของก๊าซแอลพีจี ติดลบกว่า 100 ล้านบาท นายกรัฐมนตรี กล่าวว่า คณะกรรมการบริหารนโยบายพลังงาน หรือ กบง. อนุมัติงบประมาณเพิ่มเติมอีกกว่า 1,000 ล้านบาท เพื่อรักษาระดับราคาขายก๊าซแอลพีจีให้อยู่ที่ราคา 363 บาทต่อถัง 15 กิโลกรัม คาดว่าจะสามารถตรึงราคาได้ถึงสิ้นปี 2561 และจะมีการพิจารณาปรับโครงสร้างราคาน้ำมันเพื่อลดภาระกองทุน

นายกรัฐมนตรี ยังกล่าวถึงความคืบหน้ากรณี โครงการบ้านพักตุลาการริมดอยสุเทพ จังหวัดเชียงใหม่ ที่ยังมีการร้องเรียนมีผู้พักอาศัยอยู่ว่า ขณะนี้ไม่มีผู้พักอาศัยเพิ่ม แต่มีเจ้าหน้าที่บางส่วนที่เคยอยู่ก่อนแล้วอาศัยอยู่จริง เพราะต้องทำงานในพื้นที่ จึงอยากให้เห็นใจทั้งสองฝ่าย แต่ยืนยันว่าทุกอย่างต้องเป็นไปตามกติกา ซึ่งตามข้อตกลงเมื่อมีการก่อสร้างบ้านหลังใหม่เรียบร้อยแล้วก็จะย้ายออกทันที แล้วจะมีการปรับพื้นที่คืนสู่สภาพเดิม